runetrust/blame-folketinget-dk huggingface dataset:
Peder Hvelplund (EL), 2025-05-06:
Nu er det her jo også et forslag, som handler om at få rejst den her debat, og hvor vi i sagens natur finder det ansvarligt at pege på en konkret finansiering, som kunne være med til at løfte området både i forhold til efter- og videreuddannelse, men netop også til den forskningsindsats, der er nødvendig.
Lars Løkke Rasmussen (V), 2011-02-24:
Det kan vi gøre på en række områder, f.eks. inden for velfærdsservice og velfærdsteknologi, hvor regeringen understøtter det med en særlig fond for anvendt borgernær teknologi, hvor regeringen også er åben over for at lade private virksomheder løse velfærdsopgaver for den offentlige sektor, for det er jo forudsætningen for, at de senere kan gå ud på eksportmarkederne og nyttiggøre den viden, vi har bygget op i det danske velfærdssamfund.
Jacob Mark (SF), 2019-12-03:
Altså, selv hvis man ender med, at den samlede økonomiske ramme er den samme, men får afskaffet alle de der tossede, uigennemsigtige vilkår, nemlig at man får afskaffet nogle pensioner, som ikke giver mening, og hvor man optjener rigtig mange penge meget hurtigt, så mener jeg, at vi i det mindste er lykkedes med at skabe nogle vederlags- og pensionsvilkår, som er gennemsigtige, og som jeg tror folk kan forstå og respektere.
Helle Thorning-Schmidt (S), 2012-11-21:
Det, der i den forbindelse bare kan ærgre mig, er, at Venstre og Konservative, da det først gjaldt, så alligevel ikke ville være med til at løfte ansvaret, selv om det var et spørgsmål, de selv havde rejst, og det var et spørgsmål, de gik meget op i.
Pia Christmas-Møller (KF), 2002-03-12:
Til hr. Søren Søndergaard: Jeg kan måske forstå, at Enhedslisten er optaget af spørgsmålet om uafhængighed på baggrund af den debat, der har været, foranlediget af visse kræfter, der åbenbart har haft interesse i at opstille nogle fjendebilleder.
Martin Henriksen (DF), 2011-03-29:
Jeg synes, at det er at gøre grin med Folketinget, at man på et så væsentligt område som udlændingepolitikken og reglerne for permanent ophold, der betyder, at udlændinge kan opholde sig permanent i Danmark og er på vej til at få dansk statsborgerskab, fremsætter et beslutningsforslag, som ikke siger, hvad man vil, og som vel dybest set fylder mindre end en side.
Søren Pape Poulsen (KF), 2018-01-24:
Så vi har lavet nogle strafskærpelser i den sammenhæng, men nu vil det jo give mig lejlighed til at spørge politiet og finde ud af, hvordan situationen er derude, og så er det klart, at så skal vi selvfølgelig agere på det, vi skal ikke bare kigge på det.
Sandy Brinck (S), 2004-10-20:
Det er en fordyrelse, det er at bruge pengene forkert, og det, spørgsmålet i dag går ud på, er at få også ministeren til at sige åbent og ærligt til de ældre medborgere, at det er en omkostning, som regeringen er villig til for tid og evighed skal gå til bureaukrati frem for at gå til den hjælp, de ældre rettelig burde have haft hjemme i stuerne.
Line Barfod (EL), 2009-01-29:
Selvfølgelig er der rigtig mange børn, der har forældre, der kan hjælpe dem, men det er der altså også nogen der ikke har, og de børn har også krav på at få noget hjælp. Så vi håber, at der snart bliver et flertal her i Folketinget, der vil sikre, at vi får inkorporeret børnekonventionen i dansk ret.
Per Clausen (EL), 2008-11-18:
Det er jo derfor, at de i Sønderborg er så kede af, at de ikke kan få lov til at gennemføre disse investeringer, fordi man slår dem oven i hovedet med den her ramme, samtidig med at man sådan får det til at fremstå, som om det er en særlig del af regeringens politik at understøtte den slags tendenser.
Joachim B. Olsen (LA), 2014-05-09:
Det sker med henvisning til EU-retten, men Arbejdstilsynet er citeret i rapporten for: »Udvalget har i øvrigt noteret sig, at Arbejdstilsynet finder det meget tvivlsomt, om en ID-kortordning kombineret med en generel sikkerhedsuddannelse i nævneværdigt omfang vil kunne medvirke til at nedbringe antallet af arbejdsulykker på bygge- og anlægsområdet henset til de betydelige økonomiske omkostninger forbundet med en sådan ordning.« Enhedslisten besidder således åbenbart en viden, som Arbejdstilsynet ikke har, og Enhedslisten har da også undgået at nævne omkostningssiden i beslutningsforslaget. Der stilles ikke i forslaget krav om obligatoriske uddannelser, men det er jo utvivlsomt næste krav.
Mikkel Dencker (DF), 2007-10-05:
Det er sket ved de foregående seks finanslovaftaler mellem Dansk Folkeparti og regeringen, hvor vi over flere omgange har fået indført og forbedret ældrechecken og for 2 år siden fik givet de svagest stillede førtidspensionister et løft, og det ser vi frem til at kunne gøre igen ved de kommende forhandlinger.
Ole Stavad (S), 2002-03-19:
Hvis vi tager svaret til hr. Klaus Hækkerup i forhold til aftalen med Kommunernes Landsforening, så havde vi et udmærket samråd med finansministeren i onsdags i Finansudvalget, som jeg ikke må referere fra, men det stod i hvert fald efter samrådet lysende klart, at kommunerne netto skal skære ned, og at der ikke er garanteret pensionisterne én eneste krone ekstra, samtidig med at vi må sige, at Venstre er løbet fra alt, hvad de har lovet, også på det her område.
Carl Valentin (SF), 2022-03-23:
Altså, det ene, klimaloven, handler konkret om at stoppe konsekvenserne af det menneskelige misbrug af vores klode, og i øvrigt er det også et sagligt mål, altså 70-procentsmålet, som er bundet op på, hvad man vurderede var nødvendigt for at leve op til Parisaftalen.
Pia Adelsteen (DF), 2013-04-04:
Jeg vil sige, og det også er lidt en tilkendegivelse over for hr. Rasmus Horn Langhoff, nemlig at det netop i forhold til ligestilling af forældrerollen ved de offentlige breve er positivt, at vi får set på det; at vi får set på, at det ikke kun er kvinden, der får børnepengene og alle de her brochurer osv.; at vi ligesom får gjort op, at det at være forælder er noget for både en mand og en kvinde.
Jens Peter Vernersen (S), 2003-01-29:
Nu gav finansministeren udtryk for, at der skulle ansættes 3.000 flere i den offentlige sektor i kommunerne, men det forværrer vel sådan set situationen med de 14.000 flere arbejdsløse, så vil det jo rent faktisk blive 17.000 flere på det private arbejdsmarked, det kommer til at dreje sig om.
Lea Wermelin (S), 2020-01-14:
Men det er også bare vigtigt for mig, når vi nu har den debat, at sige: Jamen de EU-regler, vi har, kommer til at sætte nogle begrænsninger for de arealer, som vi kan lave det forbud for, og så vil vi også som regering selvfølgelig have nogle overvejelser i forhold til, hvilke undtagelser der skal være, og det er jo bl.a. i forhold til sikkerhed, og det er jo også det, vi kan se andre lande bl.a. har gjort.
Line Barfod (EL), 2004-10-26:
Men regeringen og Dansk Folkeparti går den modsatte vej: Man atomiserer planlægningen, så der ikke bliver noget ansvar for sammenhængen, man forstærker den igangværende udvikling, hvor alting skal samles i store byer og folk skal pendle i flere timer, og man forstærker den udvikling, hvor vi har ghettoer med rige ét sted og med socialt udsatte et andet sted.
Nick Hækkerup (S), 2020-05-13:
Politiet kan, som jeg også sagde, jo ikke være til stede alle steder på én gang, men politiet yder altså en kæmpestor indsats i de her tider for at håndhæve reglerne konsekvent, og jeg synes egentlig, at man burde anerkende det store arbejde, som politiet gør.
Mette Frederiksen (S), 2018-10-04:
Jeg er stadig væk usikker på, om det at lave minimumsnormeringer er den rigtige måde at gøre det på, fordi vi jo samtidig i Socialdemokratiet er optaget af faktisk at have mere tillid til, at man kan træffe de rigtige ledelsesbeslutninger ude i institutionerne.
Pia Olsen Dyhr (SF), 2020-06-22:
Tak til alle jer, der sad bag kassen i Netto og Fakta og Føtex, da smitten var på sit højeste; til buschaufførerne, til medarbejderne i industrien, der holdt Danmark kørende, da alt var lukket ned; til sundhedspersonalet, der gik på arbejde med et smil, selv om de var de allermest udsatte for den sygdom, vi endnu ikke kendte konsekvenserne af, og som vi stadig væk ikke kender for alvor.
Keld Albrechtsen (EL), 2004-06-01:
Jeg kan sige, at jeg kan give det løfte, at mange af os, som er aktive i disse afdelinger, vil blive nødt til omlægge vores aktiviteter, fordi vi skal bruge tid på at forhindre vedtagelsen af salg og forebygge, at afdelinger i vores boligforening træffer beslutning om det, og det vil kræve stor aktivitet.
Annette Lind (S), 2017-03-24:
Derfor vil jeg også meget, meget hellere tale om den varierede undervisning, i stedet for at blive ved og blive ved med at tale om skoledagens længde. Som jeg lige sagde, da jeg spurgte ministeren, er det jo sådan, at der er en række aktører omkring folkeskolen, som har bedt os her i Folketinget om at tale om den varierede undervisning og ikke sætte spørgsmålstegn ved, om skoledagen skal være kortere.
Pernille Rosenkrantz-Theil (S), 2020-12-02:
Og det er jo, fordi det allerede er indtænkt i designet af fgu'en og i øvrigt også af den økonomi, der ligger bag fgu'en, at det er en del af selve det inkluderende læringsmiljø, fordi det jo er en anden målgruppe, end når vi taler om de andre ungdomsuddannelser.
Lars Barfoed (KF), 2008-09-09:
De peger allerede nu på reformer af dagpengesystemet og efterlønsordningen, og desværre er der, nærmest inden blækket er tørt, i de første udkast til dele af beretningen fra kommissionen en række partier, der på forhånd afviser at tage fat på reformer, der for alvor kan flytte noget.
Lotte Rod (RV), 2017-02-23:
Jeg synes, de blå partier, regeringen, Venstre og Liberal Alliance, og Konservative sammen med Dansk Folkeparti har gjort sig skyldige i et kæmpe svigt, når man ved, at vi for at opretholde den samme velfærd, vi har i dag, har brug for, at det offentlige forbrug stiger med 0,6 pct., men så vælger man kun at sætte 0,3 pct. af.
Pernille Vermund (NB), 2020-01-17:
Men hvis vi holder fast i den politiske del af islam, altså i islam som en ideologi, kunne man så ikke forestille sig, at vi, når vi angriber dens påvirkning af vores samfund, faktisk kunne slippe for at lave generelle forbud mod religiøse symboler, og holde fast i, at den politiske spydspids for islam, f.eks. at man bærer tørklæder i folkeskolen, er noget, som vi gerne vil have væk fra vores samfund?
Bodil Kornbek (KD), 2004-03-23:
Og der siger ministeren selv, at en af årsagerne til det jo bl.a. er det massive udbud af kønsbilleder, som præger pigernes og drengenes syn på hinanden og deres selvopfattelse osv. I min tale lagde jeg rent faktisk vægt på, at ønsker man at tage fat på det her meget vigtige område, som jeg også er glad for ministeren gør, og sætte fokus på det, så kommer man altså ikke uden om også at skulle forholde sig til hele seksualiseringen i det offentlige rum, også reklamernes massive kønsrolleopfattelse, som jo i den grad påvirker børn og unge.
Pia Adelsteen (DF), 2018-03-16:
Altså, hvis jeg har to vaske og skal sætte et skilt op over den ene, hvor der står, at her må man vaske hænder, synes jeg måske, at vi er nået ud på et stade, hvor jeg godt må vaske grønsager i den anden, men det er herovre, jeg skal vaske hænderne.
Brian Bressendorff (S), 2021-11-11:
Det kan jo ske på et tidspunkt, at flertallet i dansk politik skifter, og hvis det skulle ske, så vil vi stå med en blå blok med et Liberal Alliance, der ønsker at skære 10 pct. i de offentlige udgifter, med et Nye Borgerlige, der ønsker at fjerne 100.000 arbejdspladser fra det offentlige, og med et Konservative, som også har meldt klart ud, at de ikke ønsker at lægge en bund under velfærden.
Torsten Schack Pedersen (V), 2012-04-25:
Det stod i »En Fair Løsning 2020«: Socialdemokraterne og SF vil ikke medvirke til at øge boligskatterne eller forringe rentefradraget frem til 2020. Så man kunne godt gå til valg på et løfte til boligejerne om tryghed frem til 2020, men når man så laver regeringsgrundlag, er det kun i indeværende valgperiode, man vil give løftet, hvorimod vi på energiområdet kan lave aftaler, der strækker sig til 2020.
Bent Hindrup Andersen (EL), 1998-01-29:
Jeg skal derfor bede om, at forslaget kommer tilbage i udvalget, og så vil jeg forsøge, om der kan opnås et flertal for at ændre datoen i betænkningen fra den 1. maj til den 1. april, sådan at der som et minimum kan foretages en debat og tages en principbeslutning om Middelgrunden inden sommerferien.
Bendt Bendtsen (KF), 2002-02-06:
Jeg kan sige, at det ganske vist ikke fremgik af den tidligere regerings finanslovforslag for 2002, at den ville ændre på hjemmeserviceordningen, men for det første udtalte den tidligere erhvervsminister, Ole Stavad, til Ritzaus Bureau den 23. oktober 2001, at han var parat til at ofre hjemmeserviceordningen, hvis kommunerne ikke kan skaffe hjemmehjælpere og personale nok til hjemmehjælpen.
Mette Thiesen (NB), 2021-06-03:
Jeg har den grundopfattelse, at den bedste måde at skabe dygtige elever, fagligt dygtige elever på, er at sætte skolerne fri til at gøre det, de er bedst til, nemlig at undervise og danne børn og unge, og det kræver mindre politisk styring, færre politisk bestemte målsætninger som nationale test og mere fokus på kernefaglighed.
Frank Jensen (S), 1998-01-15:
Vi må bruge kræfterne på noget fremadrettet, og det er heldigvis sket, for så vidt angår beskæftigelsen i Vridsløselille Statsfængsel, hvor jeg også selv har besøgt værkstederne, og der er en langt bedre beskæftigelsessituation i dag, end der var på det tidspunkt, hvor hr. Helge Adam Møller for efterhånden meget lang tid siden var på besøg i det fængsel.
Christian Langballe (DF), 2015-05-21:
Selve det forhold, at man i Danmark giver statsborgerskab til en person, som PET vurderer til at være til fare for rigets sikkerhed, og som altså kan være en potentiel terrorist, og det, at det sker alene på baggrund af en konvention, er for os nok til at sige stop og opfordre til, at vi for alvor begynder at se på, hvorvidt statsløsekonventionen skal laves om, eller om vi ikke snarere skulle træde ud af den.
Lone Yalcinkaya (CD), 2000-11-17:
Partierne bag, herunder CD, finder det ganske fornuftigt, at de kortest uddannede uanset økonomisk formåen skal have adgang til at deltage i kompetencegivende voksenuddannelser, og at eventuelle betalingsvilkår ikke bør udgøre en væsentlig barriere for den enkelte uddannelsessøgende.
Lars Aagaard (M), 2026-01-22:
Der er rigtig, rigtig mange kompetente mennesker, der sidder i de danske forsyningsselskabers bestyrelser, og der er rigtig mange af dem, der er blevet kompetente gennem deres virke – enten ved i mange år at have været aktiv i forsyningssektoren eller ved f.eks. at have drevet virksomhed ved siden af, hvor man har forholdt sig til en række af de emner, som er det, der ønskes som en minimumsuddannelse.
Karsten Nonbo (V), 2012-05-10:
Det er jo nok ved at være sådan, at mange mener, at de næsten kan aflægge køreprøverne eller teoriprøverne hjemmefra ved en computerskærm, og derfor har vi brug for en bedre kørelæreruddannelse, samtidig med at vi indfører det, som vi er i gang med her.
Ebbe Lundgaard (RV), 1997-12-10:
Hvad der menes med forenes, er jeg heller ikke klar over, men jeg kan da oplyse, at radio- og fjernsynsloven ikke indeholder regler, som forbyder reklamer for alkohol eller bryggerier på sportsudøveres beklædning eller på det fysiske sted, altså på det stadion, hvor sportsudøvelsen finder sted.
Ritt Bjerregaard (S), 2003-10-24:
Der er også for forskningens vedkommende massevis af pæne ord, og vi ved fra finansloven, at det overhovedet ikke er fulgt op med bevillinger. Derfor synes vi, at regeringen igen skulle overveje - hvilket andre ordførere også har været inde på - om man alligevel ikke kunne se, at det ville gavne sundheden og de unges kostvaner, hvis man gennemførte ordningen med at kunne støtte lokale initiativer på skoler og daginstitutioner til at oprette madordninger. Jeg må sige, at det var en slem omgang vrøvl at høre på Venstres ordfører, der mente, at der var nogen herinde, der gik ind for, at alle børn skulle have den samme mad på samme tidspunkt.
Per Clausen (EL), 2010-12-17:
Den 3. august 2010 kunne Ingeniøren berette, at der blandt EU's topembedsmænd er tvivl om, hvorvidt klimaregnskabet for biobrændstoffer er bedre end for de fossile brændstoffer, og hvorvidt EU's officielle klimaregnskab for biobrændstoffer overhovedet er retvisende.
Kristian Thulesen Dahl (DF), 1997-11-25:
Det er vores opfattelse, at de her lande vil stå bedre for fremtiden, hvis de har mulighed for at få en øget adgang til EU's marked, og vores bevæggrund for at støtte de her aftaler er altså, at vi ser dem som en mulighed for, at de pågældende lande som skitseret i aftalerne vil kunne få en større adgang til EU's markeder og dermed på sigt få større mulighed for en større velstand, som også vil udvikle de samfund.
Henriette Kjær (KF), 2006-04-18:
Der er kritikken, som jeg siger at ministeren tager meget alvorligt, og det vil jeg godt tillade mig at blive ved med at fastholde, og jeg siger jo også, at vi kan stemme for den vedtagelse, som Dansk Folkeparti har fremsat, fordi vi er enige i, at det selvfølgelig må have nogle konsekvenser, og fordi det ikke skal stå usagt hen, at der har været den her kritik.
Søren Kolstrup (EL), 2001-04-27:
Forslaget om bompenge i København og Århus er bare et redskab til, et forsøg på at løse op for den problemstilling, og jeg skal indskærpe, at tankegangen bag forslaget er - jeg tror, det var fru Bruun-Vierø, der var inde på det - at hver eneste krone, der opkræves, først og fremmest skal bruges til at sikre øget fremkommelighed for den kollektive trafik, så man får en langt, langt bedre service i den kollektive trafik.
Bjarne Laustsen (S), 2017-04-05:
Jeg tænkte på, om det var sådan en lex Nordjylland – for de tre, der er her i salen og styrer begivenhedernes gang lige for øjeblikket, er jo valgt af vendelboerne bl.a. Og derfor kunne det da være fint sådan en aprildag, at man meddelte, at der nu var skattelettelser i udsigt.
Keld Albrechtsen (EL), 1999-05-04:
Man bruger tit ordet bæredygtig, men faktisk synes jeg, der ligger en udfordring for f.eks. dansk landbrug til at gå ind og være med til også at sikre, at økologisk produktion bliver et produktionsområde ikke mindst i ulande, der jo i øjeblikket trues af de store kemikoncerners og bioteknologikoncerners forsøg på f.eks. at indføre nye gensplejsede produkter i massiv målestok - millioner af hektarer i ulandene - og bruge ulandene som eksperimentarium for noget, hvis konsekvenser videnskaben ikke i dag kan overskue.
Flemming Møller Mortensen (S), 2018-02-08:
Men ellers synes jeg, at hele gebyrstrukturen er god, også det med, at man fastsætter et lavt gebyr, der er ens for alle, og hvis det så viser sig, at der er problemer og der skal være flere tilsyn derude, vil det være de virksomheder, der rent faktisk har problemerne, og hvor man laver det risikobaserede, som kommer til at betale for det.
Kristen Touborg (SF), 2002-05-22:
Jeg hæftede mig også ved, at ministeren sagde, at det ville være godt, at de statslige institutioner ligger de steder, hvor de skal virke, så det ville i hvert fald hænge godt sammen her. Arbejdsskadestyrelsen kunne flyttes til et af de udsatte områder i Jylland.
Pernille Rosenkrantz-Theil (EL), 2004-12-09:
Men jeg vil forsøge at forholde mig til det principielle, nemlig at uanset om regeringen får ret i, at der kommer 20.000 flere arbejdspladser, eller Danske Bank får ret i, at det kun bliver 13.000, er der altså stadig nogle – faktisk ikke så få – som ikke kommer i arbejde.
Ole Løvig Simonsen (S), 1997-12-12:
Udgangspunktet for boligrettens prøvelse er således, at den omfatter en fuldstændig prøvelse af spørgsmålet om husordensovertrædelsen, altså igen en fuldstændig prøvelse af spørgsmålet om lejelovsovertrædelsen, jf. også bemærkningerne til ændringsforslag nr. 30 og 34.
Villy Søvndal (SF), 2003-05-15:
Jeg kunne spørge tilbage: Hvis man kigger på den faktiske opbygning af oliefonden med total amerikansk dominans, hvis man kigger på opbygningen af banken i Irak i Bagdad, hvor den tidligere amerikanske vicefinansminister skal være direktør, ser det så virkelig ud, som om USA spiller en beskeden rolle?
Morten Bødskov (S), 2004-10-21:
Vi taler jo også ofte meget om borgernær kriminalitet, og jeg tror ikke, jeg er den eneste – der er mange – som har oplevet den utryghed, der efterlades hos ganske almindelige familier, når politiet ikke er klar, ikke kan finde de gerningsmænd, der har begået indbrud.
Margrethe Vestager (RV), 2003-11-18:
Dermed er også sagt, at socialministeren bør følge op også på de bemærkninger, som er faldet, for at sikre, at det, som er lovgivningens intention, og det, som klart er udtrykt herfra, også er virkelighed for landets borgere rundtomkring i de enkelte socialforvaltninger.
Aage Frandsen (SF), 2002-04-24:
Men hvis man i højere grad sidder i København og skal føre tilsyn, inden man kommer ud og laver evalueringer og vejledninger og rådgivninger osv. osv., risikerer man jo - ikke fra den ene dag til den anden dag, men måske over en 10-årig periode - at man i stigende omfang får 14 eller 15 eller 16 forskellige typer gymnasier, alt afhængig af hvor mange amter vi skal tælle med sammen med København og Frederiksberg.
Kristian Jensen (V), 2009-10-23:
Jeg håber på, at den udvikling, der er i landene, vil sprede sig til, at flere og flere lande kan få tilsvarende aftaler som dem, Danmark og Norden har fået med de tre EU-medlemslande, som vi har haft problemer med i forhold til at stå samlet og bekæmpe internationale skattelylande.
Ole M. Nielsen (KRF), 1999-12-07:
Til hr. Ole Hækkerup vil jeg sige, at vi ikke har planer om at indgå i en kommende borgerlig regering, men vi vil da gerne være med til at pålægge den borgerlige regering dens politik, og det er ikke sikkert, at det er det her kompensationsbidrag, vi skal genoprette. Jeg synes - og det var derfor, jeg spurgte til det - at det er noget pjat at have et ATP-bidrag og så give en kompensation for det.
Jacob Buksti (S), 1998-06-24:
Der er det altså sagt i al ubeskedenhed sådan, at professor Michael Møller er en af de førende eksperter her i landet i finansiering og netop i pensionsopsparing, og han er mig bekendt ikke kendt for at være sådan gammelkommunist eller socialist, snarere tværtimod. Så sagde hr. Flemming Hansen, at det private forbrug slet ikke stiger.
Anders Fogh Rasmussen (V), 2002-05-30:
Det er muligt, at det ikke gik helt op for hr. Holger K. Nielsen, at det endte dårligt den dag for hr. Villy Søvndal. For det, hr. Holger K. Nielsen gjorde i dag, var at gentage hr. Villy Søvndals forkerte påstande om, at regeringen halverer indsatsen over for de svageste grupper.
Ole Birk Olesen (LA), 2011-11-29:
Der er et fradrag, og fradraget har en skattemæssig værdi, der anslået er kun cirka halvdelen af behandlingens omkostninger, så vi kommer altså ikke uden om, at omkostningen for staten ved at have et fradrag for en privat behandling er betydelig mindre, end omkostningen ville være, hvis staten skulle betale en offentlig behandling.
Mads Fuglede (DD), 2026-01-28:
Det kan vi ikke være bekendt som samfund, og det kan vel ikke være svært at sende i det mindste et hyrdebrev ud og gøre opmærksom på, at vi skal have en anderledes og bedre praksis på det her område, sådan at borgerne i det mindste føler sig hørt, også i forhold til den grønne omstilling.
Lene Hansen (S), 2009-05-28:
I mange tilfælde har vi kunnet se, at skiftende ministre, social- og velfærdsministre, både over for handicappede og i forhold til de ældre og til børn, som mangler opfølgning i deres sagsbehandling, har haft det standardsvar på kritikken, at det er kommunernes ansvar, og at det er kommunernes arbejde.
Mette Frederiksen (S), 2020-10-08:
Men det er jo en skattestigning, som vi bredt er enige om, og den rammer bredere end de 95 pct. Må jeg så ikke bare til sidst anbefale: Man behøver jo ikke at være ærgerlig over, at Venstre på et tidspunkt har en idé, som der så bliver et flertal for.
Eva Kjer Hansen (V), 2004-12-17:
Der vil jeg bare oplyse, at børn og unge-udvalget skal tage stilling til dette spørgsmål på tirsdag, og jeg er dybt rystet over at høre, at et medlem af børn og unge-udvalget skaber tvivl om den domstolsafgørelse, der har fundet sted vedrørende pigens far.